聲調語言仲有得按聲調嘅輪廓再細分做非平調同純平調。聲調輪廓係指音高喺一隻字或者一段音節途中變化，例如廣東話就有唔平嘅聲調，廣東話第二調－例如si2－會涉及音高喺一隻字嘅途中慢慢上升。而如果話一隻聲調語言係純平調嘅，即係話隻語言嘅唔同聲調冚唪唥都大致上係平嘅，唔同聲調嘅分別只在於音高唔同，呢種噉嘅聲調語言喺非洲頗為常見。